Makgotla a dinyewe tse saletseng morao, tlasa Porojeke ya ho Fokotsa Dinyewe tse Subuhlellaneng ebile tse Salletseng Morao a hlokometse ntlha ya ho phethela dinyewe tse dutseng nako e telele mme ba leka ho potlakisa tshebetso ya toka kahohlehohle mme sena se bonahetse e le tsela e ntle ya ho kena dipakeng nakong ya dilemo tse pedi tse fetileng jwaloka ha dipalopalo di hlalosa hore palo ya dinyewe tse saletseng morao e fokotsehile haholo makgotleng a dinyewe a mabatowa moo ho ileng ha kengwa mokgwa ona tshebetsong. Ka ha makgotla a saletseng morao ka dinyewe a fana ka bokgoni ba tlatsetso makaleng a makgotla a dinyewe tsa mabatowa, ha jwale ba ka nna ba hlokomela ntlha ya ho phethela dinyewe tsa bona tsa diteko kapelenyana mme ka tsela e jwalo ba otla nonyana tse pedi ka lejwe le le leng. Ditsamaiso tsa toka ha di lekodisiswa, haholoholo moo dintlha e leng tsa botlokotsebe, di telele haholo mme di batla nako ntlheng ya ho netefatsa hore mosebetsi o etswa ka toka. Mona Afrika Borwa, jwaloka dinaheng tse ding, ho na le bothata ba tlhokeho ya boitsebelo le disebediswa ka hohlehohle, ekaba tse amanang le botjhotjhisi, boemedi ba dithuso tsa molao kapa bahlanka ba tsamaiso lekgotleng la dinyewe mme tsena di bakile hore dinyewe di diehe. Dinyewe tse ngata tsa makgotla a mabatowa ho sebetsanwa le tsona ka dikgwedi tse 6, ha e le dinyewe tsa makgotla a mabatowa le a tse phahameng ho lebeletswe hore ho sebetsanwe le tsona nakong ya dikgwedi tse 9 le tse 12 ka ho tshwana. Ha dinyewe tsena di behelwa ka thoko nako e telele ho feta ena eo e di baletsweng di nkuwa e le tse "subuhlellaneng ebile tse saletseng morao" mme di lokelwa ho potlakelwa di be di sebetswe ka mekgwa e fapaneng ya ho kena dipakeng. Ho hokahanya mekgwa eo ya ho kena dipakeng ho shebanwe le makgotla a dinyewe a mabatowa e leng moo tshubuhlellano e hlahellang teng haholo, mmuso o kentse porojeke ena ya JCPS tsebetsong ho tloha ka la Pudungwana 2006 ho leka ho fokotsa dinyewe tsena tse subuhlellaneng ebile di salletse morao. Mokgwa ona o kenyeletsa ho fana ka boitsebelo le disebediswa tsa tlatsetso ka ho hira basebeletsi ba dikonteraka (mohlomong ba sebetsang jwaloka batjhotjhisi, baemedi ba dithuso tsa molao kapa jwaloka dimakgiseterata) mme ba sebetse makgotleng a dinyewe a tlatsetso, ba tobane le 'makgotla a dinyewe ao ho thweng a na le tshubuhlellano'.